《送刘羲仲检讨归南康》
宋代·翁挺

先生来东都，貌如林间鹤。闻名今见之，信难尘中著。

诸儒纷藏宝，人进已反却。眇然千载事，独与复商略。

斯人昔俊豪，世故熟斟酌。冥栖二十年，不为幽禅著。

秋风有所思，木落庐山脚。岂为菰莼念，亦负溪友约。

清霜动车轮，不复生四角。想见胸府间，天地泻寥廓。

平生杜陵老，妙处倚山阁。岁晚或相从，应分半岩壑。

作者简介：建州崇安人，字士特，一字仕挺，号五峰居士。翁彦约子。徽宗政和中以荫补官，调宜章尉。朝臣交荐，改少府监丞，所奏皆朝廷急务。官至尚书考功员外郎。时相怒其不附己，逐之，遂不复出。博学善文。有诗文集。